C 379/1

KOMISIJAS PAZIŅOJUMS

Komisijas skaidrojošais paziņojums par to finanšu pārskatu sagatavošanu, revīziju un publicēšanu, kuri iekļauti gada finanšu pārskatos, kas sagatavoti saskaņā ar Komisijas Deleģēto regulu (ES) 2019/815 par Eiropas vienoto elektronisko formātu (ESEF)

(2020/C 379/01)

1. Ievads

Šā skaidrojošā paziņojuma mērķis ir precizēt dažus spēkā esošus Savienības tiesību aktu noteikumus par to finanšu pārskatu sagatavošanu, revīziju un publicēšanu, kuri sagatavoti saskaņā ar Komisijas Deleģēto regulu (ES) 2019/815 (ESEF regulu) (1). Minētie ES noteikumi izriet no Eiropas Parlamenta un Padomes Direktīvas 2004/109/EK (2), kas grozīta ar Direktīvu 2013/50/ES (Pārredzamības direktīva), Eiropas Parlamenta un Padomes Direktīvas 2006/43/EK (3), kas grozīta ar Direktīvu 2014/56/ES (Revīzijas direktīva), un Eiropas Parlamenta un Padomes Direktīvas 2013/34/ES (Grāmatvedības direktīva) (4).

Šajā dokumentā paustie apgalvojumi un ieskati atspoguļo Eiropas Komisijas viedokli. Saskaņā ar Līgumu par Eiropas Savienības darbību vienīgi Tiesai ir kompetence interpretēt Eiropas Savienības iestāžu tiesību aktus.

Ar ESEF regulu ir ieviests vienots elektroniskais ziņošanas formāts to emitentu gada finanšu pārskatiem, kuru vērtspapīri ir kotēti ES regulētajos tirgos. Regulā ir paredzēti vispārīgi noteikumi par Pārredzamības direktīvas 4. panta 2. punktā (5) definēto gada finanšu pārskatu formātu un konkrētāki noteikumi par tajos iekļauto finanšu pārskatu iezīmēšanu. Regulu nepiemēro pusgada finanšu pārskatiem, kas definēti Pārredzamības direktīvas 5. pantā.

ESEF regulā ir noteiktas šādas galvenās prasības:

i) emitenti sagatavo un publisko savus gada finanšu pārskatus paplašināmās hiperteksta iezīmēšanas valodas (XHTML) formātā;

ii) emitenti, kas sagatavo savus konsolidētos finanšu pārskatus saskaņā ar starptautiskajiem finanšu pārskatu standartiem (SFPS), kuri pieņemti atbilstīgi Regulai (EK) Nr. 1606/2002 (SFPS, ko apstiprinājusi ES) (6), vai saskaņā ar SFPS, kas minēti Lēmuma 2008/961/EK 1. panta pirmās daļas a) punktā (SFPS, ko pieņēmusi SGSP) (7): — iezīmē minētos konsolidētos finanšu pārskatus, izmantojot saskaņotu paplašināmu komerciālo pārskatu valodu (iXBRL), — veic finanšu pārskatu piezīmju blokveida marķēšanu (8). iXBRL iezīmējumi atbilst ESEF taksonomijai, kas iekļauta ESEF regulas pielikumos un izstrādāta, pamatojoties uz SFPS taksonomiju, ko publicējis SFPS fonds.

XHTML formāts apvienojumā ar iXBRL iezīmējumiem nodrošina gada finanšu pārskatus gan cilvēklasāmā, gan mašīnlasāmā formātā, tādējādi uzlabojot gada finanšu pārskatos iekļautās informācijas pieejamību, analīzi un salīdzināmību.

Tiklīdz ESEF regula kļūs piemērojama, emitenti varēs izpildīt Pārredzamības direktīvā noteiktos publiskošanas pienākumus (9) tikai ar ESEF formātā sagatavotiem gada finanšu pārskatiem.

Komisija atzinīgi vērtē to, ka vairākas dalībvalstis ir grozījušas vai groza savus valsts noteikumus, lai pilnībā izpildītu Savienības tiesību aktu prasības saistībā ar ESEF. Komisija aicina visas dalībvalstis attiecīgā gadījumā savlaicīgi pabeigt šo procesu.

Šā paziņojuma saturs ir būtisks tiktāl, ciktāl kļuvusi piemērojama ESEF regula (10).

2. Precizējumi par spēkā esošajiem Savienības noteikumiem attiecībā uz revīziju

2.1. Vai apstiprinātajiem revidentiem ir jāsniedz revīzijas atzinums par to, vai gada finanšu pārskatos iekļautie finanšu pārskati atbilst attiecīgajām obligātajām prasībām, kas noteiktas ESEF regulā?

Savienības tiesību aktos ir noteikts, ka apstiprinātie revidenti (11) sniedz revīzijas atzinumu par to, vai gada finanšu pārskatos iekļautie finanšu pārskati atbilst attiecīgajām obligātajām prasībām, kas noteiktas ESEF regulā, t. i., ESEF regulas noteikumiem, kurus piemēro finanšu pārskatiem.

Tādu secinājumu var izdarīt, pamatojoties uz šādu juridisko analīzi:

i) saskaņā ar Pārredzamības direktīvas 4. panta 7. punktu emitenti, kuru vērtspapīri ir kotēti ES regulētajos tirgos, sagatavo savus gada finanšu pārskatus vienotā elektroniskajā ziņošanas formātā. Prasības attiecībā uz vienoto elektronisko ziņošanas formātu ir noteiktas ESEF regulā, kurā paredzēti vispārīgi noteikumi par gada finanšu pārskatu formātu (12) un konkrētāki noteikumi par tajos iekļauto finanšu pārskatu iezīmēšanu (13);

ii) Pārredzamības direktīvas 4. panta 4. punktā noteikts, ka emitentu finanšu pārskatus revidē saskaņā ar Grāmatvedības direktīvu (14). Saskaņā ar Grāmatvedības direktīvas 34. panta 1. punktu sabiedriskas nozīmes struktūru, kas ietver inter alia emitentus, kuru vērtspapīri ir kotēti ES regulētajos tirgos (15), finanšu pārskatu revīziju veic apstiprinātie revidenti;

iii) Revīzijas direktīvas 28. pantā noteikts, ka apstiprinātie revidenti iesniedz revīzijas rezultātus ar revīzijas ziņojumu. Minētajā revīzijas ziņojumā ietver apstiprinātā revidenta revīzijas atzinumu par to: i) vai finanšu pārskati sniedz patiesu un skaidru priekšstatu saskaņā ar attiecīgo finanšu pārskatu sagatavošanas sistēmu un ii) “attiecīgā gadījumā”, vai finanšu pārskati atbilst “obligātajām prasībām” (16);

iv) termins “obligātās prasības” Revīzijas direktīvas 28. panta 2. punkta c) apakšpunkta ii) punktā nozīmē juridiskās prasības, kas Savienības un/vai valsts līmenī noteiktas attiecībā uz finanšu pārskatu sagatavošanu. ESEF regulas 11. apsvērumā ir skaidri noteikts, ka prasības, kas paredzētas ESEF regulā, ir “obligātās prasības”;

v) termins “attiecīgā gadījumā” Revīzijas direktīvas 28. panta 2. punkta c) apakšpunkta ii) punktā nozīmē, ka gadījumos, kad Savienības un/vai valsts tiesību aktos ir paredzētas obligātas prasības, kas piemērojamas finanšu pārskatiem, apstiprinātie revidenti pārbauda šo pārskatu atbilstību minētajām obligātajām prasībām un sniedz revīzijas atzinumu.

Tāpēc apstiprinātajiem revidentiem ir jāpārbauda finanšu pārskatu atbilstība visām piemērojamajām obligātajām prasībām, arī attiecīgajām ESEF regulā noteiktajām obligātajām prasībām, kā sīkāk paskaidrots šā dokumenta 2.2. jautājumā, un jāsniedz revīzijas atzinums par to, vai finanšu pārskati atbilst minētajām prasībām.

Minēto juridisko analīzi apstiprina politikas mērķi, kas izklāstīti to Savienības tiesību aktu apsvērumos, kuri reglamentē biržas sarakstā iekļauto uzņēmumu finanšu pārskatu sagatavošanu, publicēšanu un revīziju. Šie politikas mērķi ir:

i) uzlabot finanšu pārskatu salīdzināmību un sabiedrības uzticēšanos tiem (17);

ii) nodrošināt augstu pārredzamības un salīdzināmības līmeni finanšu pārskatiem no uzņēmumiem, kuru vērtspapīri ir kotēti ES regulētajos tirgos (18);

iii) nodrošināt sabiedrību trešo personu interešu aizsardzību (19);

iv) nodrošināt saskaņotu pieeju attiecībā uz obligāto revīziju (20);

v) nodrošināt ieguldītāju augsta līmeņa aizsardzību visā Kopienā (21); un

vi) atvieglot ziņošanu un vienkāršot par uzņēmumu sniegtās informācijas analīzi, salīdzināmību un piekļuvi tai (22).

Lai nodrošinātu iekšējā tirgus integritāti un vienādu aizsardzības līmeni visiem finanšu pārskatu un gada finanšu pārskatu lietotājiem, būtu tiem jānodrošina vienāds aizsardzības līmenis neatkarīgi no tā, kā viņi piekļūst finanšu pārskatos ietvertajai informācijai (piemēram, izmantojot skenētus papīra dokumentus vai elektroniski strukturētus dokumentus).

2.2. Atbilstība kurām ESEF regulā noteiktajām obligātajām prasībām jāpārbauda apstiprinātajiem revidentiem, lai sniegtu revīzijas atzinumu?

Lai sniegtu revīzijas atzinumu par to, vai finanšu pārskati atbilst “attiecīgajām obligātajām prasībām”, kas noteiktas ESEF regulā, apstiprinātie revidenti pārbauda emitentu finanšu pārskatu atbilstību ESEF regulas noteikumiem, kas piemērojami finanšu pārskatiem (23). “Attiecīgās obligātās prasības” ir šādas:

i) visus gada finanšu pārskatā iekļautos finanšu pārskatus sagatavo derīgā XHTML formātā (24);

ii) visiem konsolidētajiem finanšu pārskatiem, kas sagatavoti saskaņā ar SFPS, ko apstiprinājusi ES, vai saskaņā ar SFPS, ko pieņēmusi SGSP (25); — ESEF regulas II pielikumā norādīto publiskojamo informāciju iezīmē, ja šī informācija ir iekļauta minētajos konsolidētajos finanšu pārskatos, — visus iezīmējumus, arī brīvprātīgi iekļautos publiskojamās informācijas iezīmējumus, kuri nav minēti II pielikumā, veic atbilstoši šādām prasībām: — tiem izmanto XBRL iezīmēšanas valodu, — tiem izmanto ESEF regulas VI pielikumā norādītos pamata taksonomijas elementus ar vistuvāko grāmatvedības nozīmi, ja vien nav izveidots paplašinājuma taksonomijas elements saskaņā ar ESEF regulas IV pielikumu, — iezīmējumi atbilst kopīgajiem noteikumiem par iezīmējumiem (26);

iii) attiecībā uz finanšu pārskatiem, kuri nav saskaņā ar SFPS sagatavotie konsolidētie finanšu pārskati (27): — visi iezīmējumi, ko emitents iekļauj brīvprātīgi vai saskaņā ar valsts tiesību aktiem, atbilst šādām prasībām: — tiem izmanto XBRL iezīmēšanas valodu, — tiem izmanto īpašu taksonomiju, ko nodrošina dalībvalsts, kurā emitents ir reģistrēts, — iezīmējumi atbilst kopīgajiem noteikumiem par iezīmējumiem (28).

2.3. Vai revīzijas atzinumu par to, vai finanšu pārskati atbilst attiecīgajām obligātajām prasībām, kas noteiktas ESEF regulā, iekļauj revīzijas ziņojumā, vai atsevišķā ziņojumā?

Revīzijas atzinumu par to, vai finanšu pārskati atbilst attiecīgajām obligātajām prasībām, kas noteiktas ESEF regulā, iekļauj revīzijas ziņojumā.

Saskaņā ar Revīzijas direktīvas 28. pantu apstiprinātie revidenti iesniedz revīzijas rezultātus ar revīzijas ziņojumu. 28. panta 2. punkta c) apakšpunkta ii) punktā noteikts, ka revīzijas ziņojumā ietver revīzijas atzinumu par to, vai finanšu pārskati sniedz patiesu un skaidru priekšstatu saskaņā ar attiecīgo finanšu pārskatu sagatavošanas sistēmu, kā arī atzinumu par to, vai finanšu pārskati atbilst piemērojamajām “obligātajām prasībām”. Šajā gadījumā “obligātās prasības” atbilst “attiecīgajām obligātajām prasībām”, kas noteiktas ESEF regulā (sk. atbildi uz 2.2. jautājumu).

2.4. Vai revīzijas ziņojumu iekļauj ESEF prasībām atbilstošā gada finanšu pārskatā, vai atsevišķā dokumentā, kuru publisko kopā ar ESEF prasībām atbilstošo gada finanšu pārskatu?

Spēkā esošajos Savienības tiesību aktos nav precizēts, vai revīzijas ziņojums būtu jāiekļauj gada finanšu pārskatā, vai jāpublisko kā atsevišķs dokuments kopā ar gada finanšu pārskatu.

Saskaņā ar Pārredzamības direktīvas 4. panta 4. punktu revīzijas ziņojumu “pilnībā publisko kopā ar gada finanšu pārskatu”. Ja nav spēkā īpaši noteikumi valsts / regulētā tirgus līmenī un ņemot vērā tehniskās iespējas konkrētajā gadījumā, emitenti var izvēlēties sev piemērotāko variantu.

2.5. Vai trešo valstu emitentiem ir jāpublisko revīzijas ziņojums, kurā iekļauts revīzijas atzinums par to, vai finanšu pārskati gada finanšu pārskatos atbilst attiecīgajām obligātajām prasībām, kas noteiktas ESEF regulā?

Saskaņā ar Pārredzamības direktīvu trešo valstu emitentiem ir jāpublisko gada finanšu pārskati, kas sagatavoti saskaņā ar visām ESEF regulas prasībām, kopā ar revīzijas ziņojumu, kas sagatavots saskaņā ar Revīzijas direktīvu. Tādējādi trešo valstu emitentiem ir pienākums nodrošināt, ka to revidenti sniedz revīzijas atzinumu par to, vai gada finanšu pārskatā iekļautie finanšu pārskati atbilst attiecīgajām obligātajām prasībām, kas noteiktas ESEF regulā.

Pārredzamības direktīvas 4. panta 4. punktā noteikts, ka finanšu pārskatus, kas jāpublicē jebkura emitenta (arī trešo valstu emitentu) gada finanšu pārskatos, revidē saskaņā ar 34. panta 1. punktu, 34. panta 2. punktu un 35. pantu Grāmatvedības direktīvā (kurā ir saistes norāde uz Revīzijas direktīvas 28. pantu). Minētie noteikumi attiecas attiecīgi uz revidentu pienākumu revidēt finanšu pārskatus un uz revīzijas ziņojuma saturu (29). Revīzijas ziņojuma saturam jāatbilst Revīzijas direktīvas 28. pantam, kurā noteikts, ka revidentam jāsniedz revīzijas atzinums par to, vai finanšu pārskati atbilst obligātajām prasībām, t. sk. attiecīgajām obligātajām prasībām, kas noteiktas ESEF regulā.

3. Precizējumi par Savienības noteikumiem attiecībā uz elektroniskā paraksta izmantošanu

3.1. Vai emitenti un/vai apstiprinātie revidenti izmanto elektronisko parakstu (“e-paraksts”), lai parakstītu attiecīgi gada finanšu pārskatus un/vai tajos iekļautos dokumentus, un/vai revīzijas ziņojumus?

Spēkā esošie Savienības tiesību akti neliedz emitentiem vai apstiprinātajiem revidentiem izmantot e-parakstu, lai parakstītu attiecīgi gada finanšu pārskatus, tajos iekļautos dokumentus vai revīzijas ziņojumus. Ja nav spēkā īpaši noteikumi valsts / regulētā tirgus līmenī, emitenti un/vai apstiprinātie revidenti var izvēlēties sev piemērotāko variantu, t. sk. parakstīties ar roku vai ar e-parakstu.

Lai gan Pārredzamības direktīvas 4. panta 4. punktā ir skaidri noteikts, ka emitentiem ir jāpublisko revīzijas ziņojums, ko ir parakstījuši par finanšu pārskatu revīziju atbildīgie revidenti (30), Savienības līmenī nav skaidri noteiktu prasību attiecībā uz to, vai un kā parakstīt gada finanšu pārskatus vai tajos iekļautos dokumentus. Tomēr prasības attiecībā uz parakstiem varētu būt noteiktas valstu tiesību aktos.

Jebkurā gadījumā saskaņā ar Regulas (ES) Nr. 910/2014 (e-IDAS regula) (31) 25. panta 2. punktu, kurā noteikts, ka “kvalificēts elektronisks paraksts juridiskā spēka ziņā ir līdzvērtīgs parakstam ar roku”, kvalificēta e-paraksta izmantošana minēto ziņojumu parakstīšanai tiek uzskatīta par atbilstīgu parakstīšanas pienākuma izpildei.

4. Precizējumi par Savienības noteikumiem attiecībā uz emitentu atbildību un saistībām

4.1. Vai emitenta administratīvā, vadības vai uzraudzības struktūra atbild par gada finanšu pārskatu atbilstību ESEF regulas prasībām?

Emitenta administratīvā, vadības vai uzraudzības struktūra atbild par gada finanšu pārskatu sagatavošanu un publiskošanu saskaņā ar ESEF regulu.

Saskaņā ar Pārredzamības direktīvas 7. pantu par informācijas sagatavošanu un publiskošanu saskaņā ar inter alia Pārredzamības direktīvas 4. pantu atbild “vismaz emitents vai tā administratīvās, vadības vai uzraudzības struktūrvienības”. Pārredzamības direktīvas 4. panta 7. punktā ir noteikts, ka gada finanšu pārskatus sagatavo un publisko saskaņā ar ESEF regulu.

4.2. Vai emitentiem savā gada finanšu pārskatā ir jāiekļauj paziņojums par atbildību attiecībā uz gada finanšu pārskata atbilstību ESEF regulai?

Savienības tiesību akti neliedz emitentiem brīvprātīgi, piemēram, gada finanšu pārskatā iekļautajā atbildības paziņojumā, sniegt īpašu paziņojumu par gada finanšu pārskata atbilstību ESEF regulai.

Pārredzamības direktīvas 4. panta 2. punkta c) apakšpunktā ir noteikts, ka gada finanšu pārskats ietver “ziņojumus, ko sagatavojušas emitenta atbildīgās personas, kuru vārdus un funkcijas skaidri norāda, par to, ka atbilstīgi minēto personu rīcībā esošajai informācijai finanšu pārskati ir sagatavoti saskaņā ar attiecīgo finanšu pārskatu sagatavošanas noteikumiem un sniedz patiesu un skaidru priekšstatu (..)”. Ja nav spēkā īpaši noteikumi valsts / regulētā tirgus līmenī, emitenti var izvēlēties sev piemērotāko variantu. Jebkurā gadījumā emitenta administratīvā, vadības vai uzraudzības struktūra atbild par ESEF prasībām atbilstoša gada finanšu pārskata sagatavošanu un publiskošanu saskaņā ar Pārredzamības direktīvas 7. pantu (sk. arī 4.1. jautājumu).

4.3. Vai emitenti drīkst publiskot vēl citas gada finanšu pārskata versijas, kuras neatbilst ESEF un/vai kurās ietverti ESEF prasībām atbilstoši finanšu pārskati, kuru atbilstību ESEF nav pārbaudījuši apstiprinātie revidenti?

Savienības tiesību akti neliedz emitentiem publiskot (piemēram, savā tīmekļa vietnē) vēl citas gada finanšu pārskata versijas, kuras neatbilst ESEF vai kurās ietverti ESEF prasībām atbilstoši finanšu pārskati, kuru atbilstību ESEF nav pārbaudījuši apstiprinātie revidenti (32). Tomēr būtu skaidri jānorāda, ka šīs pārējās gada finanšu pārskata versijas, kuras neatbilst ESEF, ir neoficiālas versijas.

Pārredzamības direktīvas 4. pantā noteikts, ka emitentiem jāpublisko gada finanšu pārskati, kas sagatavoti saskaņā ar ESEF regulu. Tiklīdz ESEF regula kļūs piemērojama, emitenti varēs izpildīt Pārredzamības direktīvā noteiktos publiskošanas pienākumus tikai tad, ja publiskos ESEF prasībām atbilstošus gada finanšu pārskatus kopā ar revīzijas ziņojumu par finanšu pārskatiem, kas iekļauti gada finanšu pārskatos. Savienības tiesību akti neliedz publiskot (piemēram, emitentu tīmekļa vietnēs) vēl citas gada finanšu pārskata versijas, kuras neatbilst ESEF un/vai kurās ietverti nerevidēti finanšu pārskati, kuri atbilst ESEF prasībām, taču ar to nepietiek, lai nodrošinātu atbilstību Pārredzamības direktīvai.

5. Precizējumi par Savienības noteikumiem attiecībā uz ESEF datņu izmantošanu citu Savienības līmeņa pienākumu izpildei

5.1. Vai emitenti drīkst iesniegt ESEF prasībām atbilstošus finanšu pārskatus valsts uzņēmumu reģistrā, lai nodrošinātu atbilstību Grāmatvedības direktīvā paredzētajiem publicēšanas noteikumiem?

Sabiedrībām ar ierobežotu atbildību, kuru vērtspapīri ir kotēti ES regulētajos tirgos, Savienības tiesību akti neaizliedz izmantot revidētos finanšu pārskatus, kas sagatavoti un publicēti saskaņā ar ESEF regulu, lai izpildītu kādas citas juridiskās saistības, nevis tās, kas izriet no Pārredzamības direktīvas. Tāpēc Savienības tiesību akti neliedz īstenot valsts un/vai administratīvos noteikumus, kas emitentiem ļautu ESEF prasībām atbilstošus finanšu pārskatus iesniegt kā grāmatvedības dokumentus uzņēmumu reģistrā.

Grāmatvedības direktīvas 30. panta 1. punktā noteikts, ka sabiedrībām ar ierobežotu atbildību ir jāpublicē revidētie finanšu pārskati 12 mēnešu laikā pēc bilances datuma, un attiecībā uz publicēšanas noteikumiem ietverta saistes norāde uz Direktīvu (ES) 2017/1132 (Uzņēmējdarbības tiesību direktīva). Uzņēmējdarbības tiesību direktīvas 16. pantā, kas attiecas uz sabiedrībām ar ierobežotu atbildību neatkarīgi no tā, vai to vērtspapīri ir kotēti ES regulētajos tirgos, noteikts, ka sabiedrībām jāiesniedz grāmatvedības dokumenti valsts uzņēmumu reģistrā.

Ne Grāmatvedības direktīvā, ne Uzņēmējdarbības tiesību direktīvā nav precizēts revidēto finanšu pārskatu sagatavošanas un iesniegšanas formāts, kas var būt elektronisks. Principā dalībvalstīm nav šķēršļu atļaut sabiedrībām ar ierobežotu atbildību, kuru vērtspapīri kotēti ES regulētajos tirgos, iesniegt ESEF prasībām atbilstošus finanšu pārskatus uzņēmumu reģistrā, lai izpildītu Grāmatvedības direktīvas 30. panta 1. punktā un Uzņēmējdarbības tiesību direktīvas 16. pantā paredzētos pienākumus.

6. Precizējumi par Savienības noteikumiem attiecībā uz oficiāli noteiktajām sistēmām

6.1. Vai oficiāli noteiktajās sistēmās drīkst izplatīt gada finanšu pārskatus arī citos formātos, izņemot ESEF?

Oficiāli noteiktās sistēmas (OAM) ir vajadzīgas vismaz to gada finanšu pārskatu izplatīšanai, kuri atbilst ESEF un kurus iesniedz emitenti.

Pārredzamības direktīvas 21. pantā ir noteikts pienākums dalībvalstīm izveidot oficiāli noteiktu sistēmu [regulētas informācijas] centralizētai glabāšanai un vieglas piekļuves nodrošināšanai galalietotājiem.

(1) Komisijas Deleģētā regula (ES) 2019/815 (2018. gada 17. decembris), ar ko Eiropas Parlamenta un Padomes Direktīvu 2004/109/EK papildina attiecībā uz regulatīvajiem tehniskajiem standartiem par vienotā elektroniskās ziņošanas formāta specifikāciju (OV L 143, 29.5.2019., 1. lpp.). Minētā deleģētā regula papildina 4. panta 7. punktu Direktīvā 2004/109/EK, kas grozīta ar Direktīvu 2013/50/ES.

(2) Eiropas Parlamenta un Padomes Direktīva 2004/109/EK (2004. gada 15. decembris) par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK (OV L 390, 31.12.2004., 38. lpp.), kas grozīta ar Direktīvu 2013/50/ES.

(3) Eiropas Parlamenta un Padomes Direktīva 2006/43/EK (2006. gada 17. maijs), ar ko paredz gada pārskatu un konsolidēto pārskatu obligātās revīzijas, groza Padomes Direktīvu 78/660/EEK un Padomes Direktīvu 83/349/EEK un atceļ Padomes Direktīvu 84/253/EEK (OV L 157, 9.6.2006., 87. lpp.).

(4) Eiropas Parlamenta un Padomes Direktīva 2013/34/ES (2013. gada 26. jūnijs) par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK (OV L 182, 29.6.2013., 19. lpp.).

(5) 4. panta 2. punktā noteikts, ka gada finanšu pārskati ietver revidētos finanšu pārskatus, vadības ziņojumu un emitenta paziņojumus par atbildību.

(6) Eiropas Parlamenta un Padomes Regula (EK) Nr. 1606/2002 (2002. gada 19. jūlijs) par starptautisko grāmatvedības standartu piemērošanu (OV L 243, 11.9.2002., 1. lpp.) ( (SGS regula).

(7) Komisijas Lēmums 2008/961/EK (2008. gada 12. decembris) par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus (OV L 340, 19.12.2008., 112. lpp.).

(8) Šī prasība tiks ieviesta pakāpeniski saskaņā ar ESEF regulas II pielikumu.

(9) Pārredzamības direktīvā ir noteiktas publiskošanas prasības attiecībā uz visu “regulēto informāciju”, un šajā kategorijā ietilpst arī gada finanšu pārskati. Turklāt saskaņā ar 9. panta 12. punktu Eiropas Parlamenta un Padomes Regulā (ES) 2017/1129 (2017. gada 14. jūnijs) par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK (OV L 168, 30.6.2017., 12. lpp.) (Prospektu regula), emitenti savus gada finanšu pārskatus var iekļaut vispārējā reģistrācijas dokumentā (URD). Tikai tad, ja ir izpildīti konkrēti nosacījumi, var uzskatīt, ka šādi emitenti ir izpildījuši pienākumu publicēt savu gada finanšu pārskatu saskaņā ar Pārredzamības direktīvu. Minētie nosacījumi ietver inter alia to, ka URD iekļautais gada finanšu pārskats atbilst Pārredzamības direktīvas 4. panta prasībām (ieskaitot ESEF izmantošanu).

(10) Sk. ESEF regulas 8. pantu.

(11) Šajā dokumentā ikvienu atsauci uz “apstiprinātajiem revidentiem” uzskata par atsauci uz “apstiprinātajiem revidentiem vai revīzijas uzņēmumiem”.

(12) Sk. ESEF regulas 3. pantu.

(13) Sk. ESEF regulas 4., 5. un 6. pantu.

(14) Pārredzamības direktīvas 4. panta 4. punktā ir saistes norāde uz 51. un 51.a pantu Padomes Ceturtajā direktīvā 78/660/EEK (OV L 222, 14.8.1978., 11. lpp.) un uz 37. pantu Padomes Septītajā direktīvā 83/349/EEK (OV L 193, 18.7.1983., 1. lpp.), kas tagad ir atceltas ar Grāmatvedības direktīvu (atbilstīgie noteikumi ir Grāmatvedības direktīvas 34. panta 1. punkts, 34. panta 2. punkts un 35. pants).

(15) Sk. Grāmatvedības direktīvas 2. panta 1. punkta a) apakšpunktu.

(16) Sk. Revīzijas direktīvas 28. panta 2. punkta c) apakšpunkta ii) punktu, kas attiecas ne vien uz atsevišķiem finanšu pārskatiem, bet arī uz konsolidētajiem finanšu pārskatiem (kā noteikts tā paša panta 5. punktā).

(17) Grāmatvedības direktīvas 55. apsvērums.

(18) Regulas (EK) Nr. 1606/2002 par starptautisko grāmatvedības standartu piemērošanu (SGS regula) 3. apsvērums.

(19) 7. apsvērums Eiropas Parlamenta un Padomes Direktīvā (ES) 2017/1132 (2017. gada 14. jūnijs) attiecībā uz sabiedrību tiesību dažiem aspektiem (OV L 169, 30.6.2017., 46. lpp.) (Uzņēmējdarbības tiesību direktīva).

(20) Revīzijas direktīvas 3. apsvērums.

(21) Pārredzamības direktīvas 7. apsvērums.

(22) Direktīvas 2013/50/ES (OV L 294, 6.11.2013., 13. lpp.), ar kuru groza Pārredzamības direktīvu, 26. apsvērums un ESEF regulas 4. apsvērums.

(23) Norādījumi par to, kā pārbaudīt atbilstību attiecīgajām ESEF regulas obligātajām prasībām, ir iekļauti Eiropas Revīzijas pārraudzības struktūru komitejas izstrādātajās Pamatnostādnēs par revidentu iesaistīšanos finanšu pārskatos Eiropas vienotajā elektroniskajā formātā, sk. https://ec.europa.eu/info/files/191128-ceaob-guidelines-auditors-involvement-financial-statements_en.

(24) ESEF regulas 3. pantu, kas paredz visu gada finanšu pārskatu sagatavošanu XHTML formātā, lasa saistībā ar Pārredzamības direktīvas 4. panta 2. punktu, kurā noteikts, ka gada finanšu pārskats ietver inter alia revidētos finanšu pārskatus. XHTML dokumentu validētājs bez maksas pieejams http://validator.w3.org/.

(25) Sk. ESEF regulas 4. pantu.

(26) Sk. ESEF regulas 6. pantu.

(27) Sk. ESEF regulas 5. pantu. Šie noteikumi attiecas uz emitentiem, kas reģistrēti dalībvalstīs.

(28) Sk. ESEF regulas 6. pantu.

(29) Pārredzamības direktīvas 4. panta 4. punktā ir saistes norāde uz 51. un 51.a pantu Padomes Ceturtajā direktīvā 78/660/EEK un uz 37. pantu Direktīvā 83/349/EEK. Abas direktīvas 2013. gadā tika atceltas ar Grāmatvedības direktīvu. Saskaņā ar atbilstības tabulu norādes uz minētajiem atcelto direktīvu pantiem uzskata par norādēm uz Grāmatvedības direktīvas 34. panta 1. punktu, 34. panta 2. punktu un 35. pantu.

(30) Revīzijas direktīvas 28. panta 4. punktā arī noteikts, ka revīzijas ziņojumu paraksta un datē apstiprinātais revidents.

(31) Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.).

(32) Šīs pārējās versijas var ietvert, piemēram, gada finanšu pārskatus, kuri sagatavoti citā, nevis ESEF, formātā vai ir sagatavoti ESEF formātā, taču ietver ESEF prasībām atbilstošu finanšu pārskatu nerevidētu versiju (piemēram, gadījumos, kad ESEF prasībām atbilstoši gada finanšu pārskati publicēti citā valodā, nevis tajā, kurā veikta ESEF prasībām atbilstošo finanšu pārskatu revīzija).